KRIGSHELT: Gunnar Sønsteby var i alle år levende opptatt av å advare mot ekstreme ideologier og å videreformidle kunnskap om andre verdenskrig til nye generasjoner. Foto: Alexander Andersen/NTB scanpix

Krigshelten Gunnar «Kjakan» Sønsteby er død

(VG Nett) Etter 94 år i fedrelandets tjeneste sovnet Norges høyest dekorerte borger og motstandskjempen «Nr. 24» stille inn.

Oppdatert 11. mai 2012

Artikkelen er over åtte år gammel

Etter en tids sykeleie døde Gunnar Sønsteby (94) på Hovseterhjemmet i dag.

Sønsteby var Norges høyest dekorerte borger og den eneste som har mottatt Krigskorset med tre sverd.

PROTOKOLL:Del din siste hilsen til Gunnar «Kjakan» Sønsteby her

Krigshelt

KRIGSKORSET: Flere personer har blitt tildelt Krigskorset for sin innsats for Norge, men Gunnar Sønsteby er den eneste som har blitt tildelt Krigskorset med tre sverd. Foto: Henrik Laurvik / NTB scanpix

Sønsteby, eller «Kjakan», ble tildelt utmerkelsen for sin solide motstandskamp under Nazi-Tysklands okkupasjon av Norge i perioden 9. april 1940 til 8. mai 1945.

DOKUMENTAR PÅ VGTV:Del 1 | Del 2 | Del 3

Som leder av sabotasjeenheten «Oslogjengen» fra oktober 1943 deltok han i en rekke målrettede angrep mot den tyske okkupasjonsmakten på Østlandet.

Blant annet gjennomførte de sabotasjeaksjonen Mardonius hvor flere skip på Oslo havn ble sprengt i luften i april 1943 og et angrep på Kongsberg våpenfabrikk i september 1944.

Sabotasje og drap

Gruppen utførte også flere drap på fremtredende personer fra okkupasjonsmakten. Blant annet likviderte de sjefen for Statspolitiet under Nazi-Tysklands kontroll i Norge, Karl Marthinsen.

Sønsteby deltok også i kuppet mot Norges Bank allerede i 1942. Kuppet sikret den norske eksilregjeringen i London trykkplater for norske sedler.

Sønstebys deltakelse i de mange aksjonene mot nazistene førte til at hans far Gustav Sønsteby ble arrestert av Gestapo og holdt som gissel og satt på Grini fangeleir i nær to år.

Flere utenlandsoppdrag

Sønsteby ble født på Rjukan 11. januar 1918 og brukte allerede fra barnsben av mye tid i fjellområdene ved Rjukan. Senere flyttet han til Oslo for å gå på gymnaset i 1937 og avtjente førstegangstjenesten i Garden.

Han tok etter hvert studier i sosialøkonomi og jobbet som revisor da tyskerne okkuperte Norge i april 1940. Han sluttet seg da raskt til de norske motstandsstyrkene på Østlandet og ble med opp til østre Gausdal.

Artikkelen fortsetter under bildet

SABOTERTE NSB: Som leder av Oslogjengen deltok Gunnar Sønsteby i flere sabotasjeaksjoner. Blant annet ble Statsbanenes administrasjonsbygg ved Jernbanetorget sprengt 15. mars 1945. På bildet sees ruinene av bygget og Jernbanetorget senere samme år. Foto: Oslo byarkiv

I 1941 ble han engasjert av den hemmelige britiske militærenheten Special Operations Executive via deres kontor i Stockholm. Ved et senere oppdrag i Sverige i 1942 ble han internert og fengslet i tre måneder av svensk politi, men klarte å overbevise dem om at han ikke var den ettersøkte Gunnar Sønsteby.

Lurte politiet

I 1943 unnslapp han Gestapo og flyktet til Sverige. Da ble han sendt til Storbritannia hvor han i juni ble innrullert i Kompani Linge. Senere samme år ble han sluppet ut i fallskjerm over Norge og ble aksjonssjef for den militære motstandsorganisasjonen Milorgs sentralledelse og for Oslogjengen.

Da krigen var over fikk Sønsteby ansvaret for kongefamiliens livvakttjeneste ved hjemkomsten til Norge i mai 1945.

KRIGSHELT: Gunnar Sønsteby spilte en nøkkelrolle i frigjøringen av Norge. Her er han fotografert under frigjøringsdagen 8. mai, da han var med å sikre Justis- og politidepartementets lokaler i Møllergata 19 i Oslo. Foto: Hjemmefrontmuseet

Høsten samme året flyttet Sønsteby til New York hvor han jobbet og studerte i fire år før han flyttet hjem til fedrelandet der han hadde flere stillinger i det private næringsliv. Etter at han ble pensjonist har Sønsteby arbeidet ved Norges hjemmefrontmuseum og har brukt mye tid på å holde foredrag, særlig for skolebarn.

Mange utmerkelser

Sønsteby er som nevnt Norges høyest dekorerte borger. Dette er noen av hans utmerkelser:

** Krigskorset med tre sverd (tildelt i august 1946)** H. M. Kongens Erindringsmedalje i sølv med påsatt spenne 1940-1945 for arbeidet med livvakttjenesten for kongefamilien (tildelt i 1946)** Forsvarsmedaljen med laurbærgren (tildelt i 2004)** Politiets hederskors (november 2004)** Utnevnt til kommandør av St. Olavs Orden (januar 2006)** Første mottaker av Forsvarets hederskors (tildelt i april 2012)

Han har også fått høyt rangerte utmerkelser fra både Storbritannia og USA.

Publisert: 10.05.12 kl. 14:15 Oppdatert: 11.05.12 kl. 15:56

Les også

Mer om Gunnar Sønsteby